সাতসকালে স্বরূপনগরে শুটআউট, মৃত ১

বসিরহাট: রাজ্যে ফের শুটআউটের (Shootout) ঘটনা। বুধবার সাতসকালে স্বরূপনগরে (Swarupnagar) ফিল্মি কায়দায় শুটআউটের ঘটনা ঘটে। স্বরূপনগরের (Swarupnagar Shootout) দত্তপাড়া মোড়ে এক যুবককে গুলি করে খুন করল দুষ্কৃতীরা। বাইকে করে যাচ্ছিলেন ইসারুল গাজি নামের ওই যুবক। সেই সময় তাঁকে পয়েন্ট ব্ল্যাঙ্ক রেঞ্জ থেকে গুলি করা হয়। আচমকা গুলির শব্দ শুনতে পান স্থানীয় বাসিন্দারা। ছুটে গিয়ে দেখেন গুলিবিদ্ধ হয়ে পড়ে আছেন এলাকারই একত যুবক। কী কারণে এই খুন, এর পিছনে কোনও রাজনৈতিক কোনও কারণ আছে কিনা তা নিয়ে তৈরি হয়েছে ধোঁয়াশা।

স্বরূপনগরের গোবিন্দপুর গ্রাম পঞ্চায়েতের দত্তপাড়া উচুপোলের কাছে শুটআউটের ঘটনা ঘটে। স্থানীয় সূত্রে জানা গিয়েছে, শুটআউটে মৃত বছর ৩২ এর ইসারুল গাজী। বুধবার সকালে ওই যুবক বাড়ি থেকে মোটরবাইকে করে হাকিমপুর থেকে স্বরূপনগরের দিকে যাচ্ছিল। ঠিক সেই সময় আনুমানিক সকাল সাড়ে ছয়টা নাগাদ পিছন দিক দিয়ে দুটি মোটর বাইকে করে ছয় জন দুষ্কৃতী এসে পয়েন্ট ব্ল্যাঙ্ক রেঞ্জ থেকে গুলি চালায়। গুলিবিদ্ধ হয়ে ইসারুল রাস্তার ধারের একটি বাড়িতে ঢুকে পড়েন এবং জ্ঞান হারান। এলাকার লোকজন তড়িঘড়ি তাঁকে সারাপুর হাসপাতালে নিয়ে যান। চিকিৎসকরা তাঁকে মৃত বলে ঘোষণা করেন। তার শরীরে থাকা একটি কোর্ট নিয়ে চম্পট দেয় দুষ্কৃতীরা।

আরও পড়ুন: এসএফআইয়ের মিছিল ঘিরে ধুন্ধুমার হাওড়া ময়দানে

এলাকার এক বাসিন্দা বলছেন, মাঠে গিয়েছিলাম হঠাৎ শুনছি গুলি চলেছে। খবর শুনেই ছুটে এসে দেখি এই কাণ্ড। কে করল, কেন করল বুঝতে পারছি না। পুলিশের প্রাথমিক অনুমান মৃত ব্যক্তির কাছে দামি জিনিস অর্থাৎ সোনা ও টাকা থাকতে পারে সেইগুলোর উদ্দেশ্যই তাকে গুলি করা হয়েছে। অথবা পুরনো শত্রুতার বা ব্যবসায়িক কারণ খুন হতে পারে। এদিকে তারা সকলেই পূর্বপরিচিত কিনা, সে বিষয়টিও খতিয়ে দেখা হচ্ছে। দেহ উদ্ধার করে ময়নাতদন্তের জন্য পাঠানো হচ্ছে। মৃতের পরিবারের সদস্যদের জিজ্ঞাসাবাদ করা হচ্ছে ।